
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 2 februarie 2010               

PL-x 682/2009                     


AVIZ
asupra proiectului de Lege pentru completarea art. 18 din Legea fondului funciar nr. 18/1991 
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea art. 18 din Legea fondului funciar nr. 18/1991, trimis cu adresa nr. PL x 682 din 16 decembrie 2009 şi înregistrat cu nr. 31/1170 din 17 decembrie 2009.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul a adoptat proiectul de lege, în calitate de primă Cameră sesizată, în şedinţa din 9 decembrie  2009, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată. 
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 2 februarie 2010.

Proiectul de lege are ca obiect de reglementare completarea art. 18 din Legea fondului funciar nr. 18/1991, republicată, cu modificările şi completările ulterioare, cu două noi alineate, alin. (4) şi (5), intervenţiile legislative vizând trecerea în proprietatea publică a unităţilor administrativ-teritoriale a terenurilor din intravilan, rămase la dispoziţia acestor unităţi de la persoanele decedate, cu sau fără moştenitori.
Membrii comisiei au examinat proiectul de lege supus avizării, expunerea de motive, avizul negativ  al Consiliului Legislativ nr. 875 din 24 iulie 2009, precum şi punctul de vedere al Guvernului, transmis cu adresa nr. 2228 din 31 august 2009, care nu susţine adoptarea proiectului de lege.
În urma dezbaterilor, Comisia juridică, de disciplină şi imunităţi a hotărât, cu majoritate  de voturi (2 voturi împotrivă), avizarea negativă a acestei iniţiative legislative, întrucât normele propuse pentru alin. (4) şi (5) sunt lipsite de precizie şi nu se încadrează în ipotezele reglementate de cele trei alineate ale articolului 18, care vizează exclusiv terenurile neatribuite din extravilan şi care rămân la dispoziţia comisiilor locale.
Potrivit prevederilor art. 26 alin. (1) din Legea fondului funciar nr. 18/1991, republicată, cu modificările şi completările ulterioare, terenurile situate în intravilanul localităţii, care au aparţinut cooperatorilor sau altor persoane care au decedat, în ambele cazuri fără moştenitori, trec în proprietatea comunei, oraşului sau a municipiului, după caz, şi în administrarea primăriilor, pentru a fi vândute, concesionate ori date în folosinţă celor care solicită să-şi construiască locuinţe şi nu au teren, ori pentru amplasarea de obiective social-culturale sau cu caracter productiv, potrivit legii, ori pentru  compensările prevăzute la art. 24. Norma propusă la alin. (5) al art. 18 din Legea fondului funciar nr. 18/1991 este în contradicţie cu prevederile actuale ale art. 26 alin. (1) din aceeaşi lege, pe care le lasă nemodificate.
În raport de obiectul şi conţinutul reglementării,  proiectul de lege  face parte din categoria legilor organice. 
                              PREŞEDINTE,                        SECRETAR,

                                Daniel BUDA                Gabriel ANDRONACHE
Consilier, Paul Şerban

